Document ID: 32007D0667

ΑΠΌΦΑΣΗ ΤΗΣ ΕΠΙΤΡΟΠΉΣ
της 15ης Οκτωβρίου 2007
για την έγκριση της χρήσης βοοειδών που διατρέχουν κίνδυνο έως το τέλος της παραγωγικής τους ζωής στη Γερμανία ύστερα από επίσημη επιβεβαίωση της παρουσίας της ΣΕΒ
[κοινοποιηθείσα υπό τον αριθμό Ε(2007) 4648]
(Το κείμενο στη γερμανική γλώσσα είναι το μόνο αυθεντικό)
(2007/667/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 13 παράγραφος 1 δεύτερο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 999/2001 θεσπίζει κανόνες πρόληψης, καταπολέμησης και εξάλειψης των μεταδοτικών σπογγωδών εγκεφαλοπαθειών (ΜΣΕ) σε ζώα. Το πρώτο εδάφιο του άρθρου 13 παράγραφος 1 του εν λόγω κανονισμού προβλέπει την εφαρμογή μέτρων εκρίζωσης όταν έχει επιβεβαιωθεί επίσημα η παρουσία ΜΣΕ. Τα μέτρα αυτά συνίστανται ιδίως στη θανάτωση και την πλήρη καταστροφή των ζώων και των προϊόντων ζωικής προέλευσης που έχουν προσδιοριστεί ότι απειλούνται («βοοειδή που διατρέχουν κίνδυνο») λόγω επιδημιολογικής σύνδεσης με τα προσβληθέντα ζώα.
(2)
Η Γερμανία έχει υποβάλει στην Επιτροπή αίτημα για τη λήψη απόφασης ώστε να επιτραπεί η χρήση βοοειδών που διατρέχουν κίνδυνο έως το τέλος της παραγωγικής τους ζωής μέσω παρέκκλισης από το στοιχείο γ) του πρώτου εδαφίου του άρθρου 13 παράγραφος 1 του κανονισμού (ΕΚ) αριθ. 999/2001.
(3)
Τα μέτρα ελέγχου που υποβλήθηκαν από τη Γερμανία προβλέπουν αυστηρή απαγόρευση μετακίνησης και ιχνηλασιμότητα των βοοειδών κατά τρόπο ώστε να μη διακυβεύεται το τρέχον επίπεδο προστασίας της ανθρώπινης υγείας ή της υγείας των ζώων.
(4)
Με βάση ευνοϊκή εκτίμηση κινδύνου, πρέπει συνεπώς να επιτραπεί στη Γερμανία να χρησιμοποιήσει βοοειδή που διατρέχουν κίνδυνο έως το τέλος της παραγωγικής τους ζωής υπό την προϋπόθεση ότι πληρούνται ορισμένες προϋποθέσεις.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Κατά παρέκκλιση από το άρθρο 13 παράγραφος 1 στοιχείο γ) πρώτο εδάφιο του κανονισμού (ΕΚ) αριθ. 999/2001, η Γερμανία μπορεί να χρησιμοποιεί τα βοοειδή που αναφέρονται στη δεύτερη και στην τρίτη περίπτωση του σημείου 1 στοιχείο α) του παραρτήματος VII του εν λόγω κανονισμού έως το τέλος της παραγωγικής τους ζωής υπό τις προϋποθέσεις που προβλέπονται στις παραγράφους 2, 3 και 4 του παρόντος άρθρου.
2. Η Γερμανία εξασφαλίζει ότι τα βοοειδή που αναφέρονται στην παράγραφο 1:
α)
είναι μόνιμα ιχηλατήσιμα στην ηλεκτρονική βάση δεδομένων που προβλέπεται στο άρθρο 5 του κανονισμού (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου (2)·
β)
μετακινούνται από την εκμετάλλευσή τους μόνον υπό επίσημη επίβλεψη και για σκοπούς καταστροφής·
γ)
δεν αποστέλλονται σε άλλα κράτη μέλη ούτε εξάγονται σε τρίτες χώρες.
3. Η Γερμανία πραγματοποιεί τακτικούς ελέγχους για να επαληθεύει την ορθή εφαρμογή της παρούσας απόφασης.
4. Η Γερμανία ενημερώνει την Επιτροπή και τα λοιπά κράτη μέλη σχετικά με τη χρήση βοοειδών όπως αναφέρεται στην παράγραφο 1 μέσω της μόνιμης επιτροπής της τροφικής αλυσίδας και της υγείας των ζώων.
Η Γερμανία υποβάλλει επίσης συναφείς πληροφορίες στην ετήσια έκθεση που προβλέπεται στο άρθρο 6 παράγραφος 4 του κανονισμού (ΕΚ) αριθ. 999/2001.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 15 Οκτωβρίου 2007.

Labels: 0
18
15
6